CELEX: 52015DC0245
Language: mt
Date: 2015-05-13 00:00:00
Title: Rakkomandazzjoni għal RAKKOMANDAZZJONI TAL-KUNSILL bil-għan li s-sitwazzjoni ta' defiċit eċċessiv tal-gvern tinġieb fi tmiemha fir-Renju Unit

IL-KUMMISSJONI EWROPEA
            Brussell, 13.5.2015
            COM(2015) 245 final
            Rakkomandazzjoni għal
            RAKKOMANDAZZJONI TAL-KUNSILL
            bil-għan li s-sitwazzjoni ta' defiċit eċċessiv tal-gvern tinġieb fi tmiemha fir-Renju Unit
            {SWD(2015) 112 final}
            
               
         
         
            
            
            
               Rakkomandazzjoni għal
            
            
               RAKKOMANDAZZJONI TAL-KUNSILL
            
            
               bil-għan li s-sitwazzjoni ta' defiċit eċċessiv tal-gvern tinġieb fi tmiemha fir-Renju Unit
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 126(7) tiegħu,
            
            
               Wara li kkunsidra r-rakkomandazzjoni mill-Kummissjoni Ewropea,
            
            
               Billi:
            
            
               (1)Skont l-Artikolu 126 tat-Trattat dwar il-Funzjonament tal-Unjoni Ewropea (TFUE), l-Istati Membri jevitaw li jkollhom defiċits eċċessivi tal-gvern.
            
            
               (2)Skont il-paragrafu 4 tal-Protokoll (Nru 15) dwar ċerti dispożizzjonijiet li jirrigwardaw ir-Renju Unit tal-Gran Brittanja u l-Irlanda ta' Fuq, l-obbligu fl-Artikolu 126(1) tat-Trattat dwar il-Funzjonament tal-Unjoni Ewropea sabiex jiġu evitati defiċits eċċessivi tal-amministrazzjoni pubblika ma japplikax għar-Renju Unit sakemm ma jadottax l-euro. Il-paragrafu 5 tal-Protokoll jistipula li r-Renju Unit għandu jipprova jevita defiċit eċċessiv tal-Gvern. 
            
            
               (3)Il-Patt ta’ Stabbilità u Tkabbir huwa bbażat fuq l-għan ta’ finanzi sodi tal-gvern bħala mezz biex jissaħħu l-kundizzjonijiet għall-istabbilità tal-prezzijiet u għal tkabbir sostenibbli b’saħħtu li jwassal għall-ħolqien tal-impjiegi.
            
            
               (4)Fit-8 ta’ Lulju 2008, il-Kunsill iddeċieda, skont l-Artikolu 104(6) tat-Trattat li jistabbilixxi l-Komunità Ewropea (TKE), li fir-Renju Unit kien hemm defiċit eċċessiv u ħareġ rakkomandazzjonijiet sabiex jiġi kkoreġġut id-defiċit eċċessiv sa mhux aktar tard mis-sena finanzjarja tal-2009-10, skont l-Artikolu 104(7) TKE u l-Artikolu 3 tar-Regolament tal-Kunsill (KE) Nru 1467/97 tas-7 ta' Lulju 1997 dwar li titħaffef u tiġi ċċarata l-implimentazzjoni tal-proċedura ta' defiċit eċċessiv
                  1
               ,
                  2
               . 
            
            
               (5)Skont id-dispożizzjonijiet tal-Artikolu 104(8) tat-TKE, il-Kunsill iddeċieda fis-27 ta’ April 2009 li r-Renju Unit ma kienx ħa azzjoni b’rispons għar-rakkomandazzjoni tal-Kunsill tat-8 ta’ Lulju 2008. Fit-2 ta' Diċembru 2009, il-Kunsill kien ħareġ rakkomandazzjonijiet riveduti skont l-Artikolu 126(7) TFUE fejn irrakkomanda li r-Renju Unit iġib fi tmiem is-sitwazzjoni ta' defiċit eċċessiv sal-2014-15. Fis-6 ta' Lulju 2010, il-Kummissjoni kkonkludiet li fuq il-bażi tat-tbassir tar-rebbiegħa tal-2010 tal-Kummissjoni, ir-Renju Unit kien ħa azzjoni effettiva f'konformità mar-rakkomandazzjoni tal-Kunsill tat-2 ta’ Diċembru 2009 u kkunsidrat li għaldaqstant, ma kien meħtieġ l-ebda pass addizzjonali fil-proċedura ta' defiċit eċċessiv.
            
            
               (6)Fi [X ta’ Ġunju 2015], il-Kunsill stabbilixxa, skont l-Artikolu 126(8) li r-Renju Unit ma kienx ħa azzjoni effettiva matul il-perjodu 2010-11 sa 2014-15 b’reazzjoni għar-Rakkomandazzjoni tal-Kunsill tat-2 ta’ Diċembru 2009.
            
            
               (7)Skont l-Artikolu 126(7) TFUE u l-Artikolu 3 tar-Regolament tal-Kunsill (KE) Nru 1467/97, il-Kunsill meħtieġ jagħmel rakkomandazzjonijiet lill-Istat Membru kkonċernat bil-ħsieb li tintemm is-sitwazzjoni ta' defiċit eċċessiv fi żmien determinat. Ir-rakkomandazzjoni għandha tistabbilixxi żmien massimu ta' sitt xhur għal azzjoni effettiva li għandha tittieħed mill-Istat Membru kkonċernat biex jikkoreġi d-defiċit eċċessiv. Barra minn dan, f’rakkomandazzjoni biex jiġi kkoreġut defiċit eċċessiv, il-Kunsill għandu jitlob għall-kisba ta’ miri baġitarji annwali li, abbażi tat-tbassir li fuqu tissejjes ir-rakkomandazzjoni, jkunu konsistenti ma’ titjib minimu annwali fil-bilanċ strutturali, jiġifieri l-bilanċ aġġustat ċiklikament minbarra miżuri ta’ darba u miżuri temporanji oħrajn, ta’ mill-inqas 0,5 % tal-PDG bħala valur ta’ referenza.
            
            
               (8)It-tbassir tar-rebbiegħa tal-2015 aġġornat tal-Kummissjoni
                  3
                jipproġetta żieda fil-PDG reali ta’ 2,4 % fl-2015-16 u 2,1 % fl-2016-17, wara tkabbir ta’ 2,8 % fl-2014-15
                  4
               . Il-kontribuzzjonijiet ewlenin għat-tkabbir fis-sentejn li ġejjin li jiġu mid-domanda domestika. Il-konsum privat huwa mistenni li jirkupra gradwalment matul il-perjodu ta’ tbassir hekk kif it-tkabbir tal-pagi nominali jaċċellera u l-inflazzjoni għadha baxxa. L-inflazzjoni kienet qiegħda tonqos malajr ferm mill-quċċata tagħha ta’ 5,2 % f’Settembru 2011, biex jintlaħaq 0,1 % fl-ewwel kwart tal-2015. Huwa mistenni li jiżdied għal 1,1 % fl-aħħar kwart tal-2015 bi stima annwali ta’ 0,4 %, u aktar għal 1,6 % fl-2016. L-investiment huwa proġettat li jonqos kemxejn mill-2014, iżda għandu jibqa’ relattivament b’saħħtu bbażat fuq kundizzjonijiet favorevoli ta’ kreditu, profitti korporattivi b'saħħithom u domanda qawwija. Is-settur estern huwa previst li jkompli jikkontribwixxi b’mod negattiv għat-tkabbir iżda sa grad anqas hekk kif il-prospetti għaż-Żona tal-Euro, l-akbar sieħba kummerċjali tar-Renju Unit, jitjiebu. L-impjiegi kienu b’saħħithom u r-rata ta’ qgħad hija mistennija li tonqos għal 5,4 % fl-2015 u b’mod ulterjuri għal 5,3 % fl-2016.
            
            
               (9)L-iżbilanċ tal-gvern ġenerali niżel minn quċċata ta’ 10,9 % tal-PDG fl-2009-10 għal 5,2 % tal-PDG fl-2014-15. Il-bilanċ strutturali naqas minn 8,0 % tal-PDG għal 4,7 % tal-PDG matul l-istess perjodu. It-titjib annwali medju fl-isforz strutturali ammonta għal 0,7 % bejn l-2010-11 u l-2014-15. Meta aġġustat għall-impatt tar-reviżjonijiet tat-tkabbir potenzjali tal-produzzjoni bejn it-tbassir kurrenti u dak li fuqu huma msejsa r-rakkomandazzjonijiet tal-Kunsill tat-2 ta' Diċembru 2009 kif ukoll l-impatt tal-iżviluppi fl-introjtu meta mqabbla ma' elastiċitajiet standard fit-tkabbir tal-PDG, l-isforz strutturali annwali medju aġġustat matul il-perjodu huwa stmat li hu ta' 1,1% tal-PDG. Il-maġġoranza l-kbira ta’ miżuri għall-pjan ta’ konsolidament kienu stabbiliti f’baġit ta’ emerġenza f’Ġunju 2010 li jammonta għal 2,5 % tal-PDG matul il-perjodu 2010-11 sa 2014-15. Ftit aktar minn kwart minn dawn kienu miżuri ta’ tassazzjoni bi tnaqqis fl-infiq responsabbli mit-tliet kwarti li jifdal. Il-konsolidazzjoni fiskali li tifdal, ta’ madwar 1 % tal-PGD, kienet implimentata permezz ta’ żewġ avviżi fiskali qabel il-Baġit ta’ Ġunju 2010 u l-baġits sussegwenti u d-Dikjarazzjonijiet tal-Ħarifa sa Novembru 2014. Kien hemm xi spostamenti bejn l-infiq attwali u l-infiq kapitali u l-perjodu tal-konsolidazzjoni ġie estiż sal-2018-19. 
            
            
               (10)Id-dejn gross ġenerali tal-gvern żdied minn 42,7 % tal-PDG fl-2007-08 għal 88,4 % fl-2014-15; kontinwament ogħla mill-valur ta’ referenza tat-Trattat mill-2009-10. Id-dinamika tal-iżbilanċ primarju u interventi fis-settur finanzjarju, li effettivament nazzjonalizzaw żewġ banek, ikkontribwixxew għal din iż-żieda fid-dejn. Ibbażata fuq it-tbassir tar-rebbiegħa tal-2015 tal-Kummissjoni, il-proporzjon tad-dejn għall-PDG huwa mistenni li jkompli jiżdied marġinalment. Fl-istess ħin entrati li ma jidhrux fil-karta bilanċjali relatati ma’ interventi fis-settur finanzjarju jista’ jkollhom effett pożittiv fuq l-iżvilupp ta’ dejn fil-futur.
            
         
         
            
               (11)Billi d-defiċit nominali fl-2014-15 jammonta għal 5,2 % tal-PDG, ir-Renju Unit ma kkoreġix id-defiċit eċċessiv sad-data ta’ skadenza stipulata fir-rakkomandazzjoni tal-Kunsill tat-2 ta’ Diċembru 2009. Dan kien minħabba n-nuqqas ta’ azzjoni suffiċjenti, flimkien ma’ pożizzjoni ta' bidu sfavorevoli ta' tkabbir tal-pożizzjoni fejn reviżjonijiet deklassifikaw it-tkabbir tal-PDG b'1,0 pps fl-2008-09 għal -2,3 %. Rakkomandazzjoni riveduta għar-Renju Unit skont l-Artikolu 126(7), li jistipula skadenza ġdida għall-korrezzjoni tad-defiċit eċċessiv hija ġġustifikata, f’konformità mar-regoli tal-Patt ta’ Stabbilità u Tkabbir. 
            
            
               (12)Fl-isfond ta' inċertezzi rigward l-iżviluppi ekonomiċi u baġitarji, il-mira baġitarja rrakkomandata għall-aħħar sena tal-perjodu ta' korrezzjoni għandha tkun stabbilita f'livell kjarament taħt il-valur referenzjarju tat-Trattat sabiex ikun garantit li l-korrezzjoni tinkiseb b'mod effikaċi u dejjiemi u qabel l-iskadenza mitluba.
            
            
               (13)L-għoti ta’ sena addizzjonali lir-Renju Unit, li hija r-regola ġenerali skont ir-Regolament tal-Kunsill (KE) Nru 1467/97, ikun wisq diffiċli fil-każ tar-Renju Unit, peress li dan ikun jimplika aġġustament f’defiċit nominali ta’ 2,2 % tal-PDG. Aġġustament bħal dan fl-2015-16 jista’ jaffettwa b’mod sinifikanti ż-żieda riċenti tat-tkabbir tal-pagi reali u b’hekk ikollu implikazzjonijiet negattivi għat-tkabbir. Dan se jitlob ukoll l-implimentazzjoni ta’ miżuri addizzjonali fuq skeda stretta ħafna. Abbażi tat-tbassir tar-rebbiegħa aġġornat tal-2015 tal-Kummissjoni, aġġustament bħal dan jista’ jkollu impatt negattiv ħafna fuq it-tkabbir ekonomiku. Għalhekk, jidher xieraq li tiġi estiża l-iskadenza tar-Renju Unit biex tintemm il-qagħda ta’ żbilanċ eċċessiv b’sentejn.
            
            
               (14)L-għoti ta' sentejn addizzjonali għall-korrezzjoni tad-defiċit eċċessiv jimplika miri intermedji tad-defiċit nominali ta' 4,1 % tal-PDG fl-2015-16 u 2,7 % tal-PDG fl-2016-17. It-titjib sottostanti fil-bilanċ tal-baġit strutturali implikat minn dawn il-miri huwa 0,5 % tal-PDG u 1,1 % tal-PDG, rispettivament. Ix-xenarju bażi hu t-tbassir tar-rebbiegħa aġġornat tal-2015 tal-Kummissjoni, li jinkludi miżuri diskrezzjonarji li diġà tħabbru ta’ 1,4 % tal-PDG fl-2015-16 u 2016-17, fejn madwar tliet kwarti minnhom huma tnaqqis fin-nefqa. Dan il-pjan ta’ aġġustament jipprevedi marġni ta’ sikurezza suffiċjenti kontra referenza ta’ defiċit ta’ 3 % tal-PGD u huwa preżunt li huwa l-anqas detrimentali għat-tkabbir, filwaqt li jippermetti wkoll l-aderenza għall-minimu meħtieġ għal titjib strutturali annwali ta’ 0,5 % tal-PGD. Biex jintlaħqu dawn il-miri, ir-Renju Unit jeħtieġ li jimplimenta b’mod sħiħ u f’waqtu, il-miżuri mħabbra sa u inkluż il-baġit 2015, b'kull modifika f’dak li għandu x’jaqsam ma’ pjanijiet li jkunu fiskalment newtrali attwali; f’dak il-każ, l-ebda miżuri ulterjuri flimkien ma’ dawk diġà mħabbra se jkunu meħtieġa,
            
            
               ADOTTA DIN IR-RAKKOMANDAZZJONI:
            
            
               (1)Ir-Renju Unit għandu jġib fi tmiem is-sitwazzjoni tal-qagħda attwali ta’ defiċit eċċessiv sa mhux aktar tard mill-2016-17.
            
            
               (2)Ir-Renju Unit għandu jilħaq il-mira tad-defiċit nominali ta' 4,1 % tal-PDG fl-2015-16 u 2,7 % tal-PDG fl-2016-17, li huwa konsistenti ma' titjib annwali fil-bilanċ strutturali ta' mill-inqas 0,5% tal-PDG fl-2015-16 u 1,1 % tal-PDG fl-2016-17, abbażi tat-tbassir tar-rebbiegħa aġġornat tal-2015 tal-Kummissjoni.
            
            
               (3)Ir-Renju Unit għandu jimplimenta bis-sħiħ il-miżuri ta’ konsolidazzjoni inkorporati fil-baġits u fid-Dikjarazzjonijiet tal-Ħarifa kollha sa u inkluż fil-baġit 2015 biex jikseb l-isforz strutturali rakkomandat, bi kwalunkwe modifiki li jkunu fiskalment newtrali f’dak li għandu x’jaqsam mal-pjanijiet attwali. Ir-Renju Unit għandu jagħti aktar dettalji dwar it-tnaqqis fin-nefqa fir-Reviżjoni tal-Infiq li ġejja. Dawn huma meħtieġa biex tiġi żgurata l-korrezzjoni tal-iżbilanċ eċċessiv sal-2016-17. 
            
            
               (4)Ir-Renju Unit għandu jaċċellera t-tnaqqis tad-defiċit nominali fl-2015-16 u l-2016-17 jekk il-kundizzjonijiet ekonomiċi jew baġitarji jkunu aħjar milli mistenni bħalissa; Miżuri ta' konsolidazzjoni baġitarji għandhom jiżguraw titjib dejjiemi fil-bilanċ strutturali tal-amministrazzjoni pubblika b'mod li jiffavorixxi t-tkabbir. B’mod partikolari, għandu jiġi evitat tnaqqis ulterjuri fin-nefqa kapitali.
            
            
               (5)Il-Kunsill jistabbilixxi l-iskadenza tal-[15 ta' Ottubru] 2015 għar-Renju Unit biex jieħu azzjoni effettiva u, skont l-Artikolu 3(4a) tar-Regolament tal-Kunsill (KE) Nru 1467/97, biex jirrapporta fid-dettall dwar l-istrateġija ta' konsolidazzjoni prevista biex jintlaħqu l-miri.
            
            
               Barra minn hekk, l-awtoritajiet tar-Renju Unit għandhom (i) jikkonformaw mal-obbligu li jiġi stabbilit objettiv ta’ terminu medju (OTM) kif stabbilit fil-Patt ta’ Stabbilità u Tkabbir u (ii) jimplimenta r-riformi ppjanati għaż-żieda tal-età tal-pensjoni tal-Istat sabiex jikkontribwixxu lejn it-tisħiħ tas-sostenibbiltà fit-tul tal-finanzi pubbliċi. 
            
            
               Barra min hekk, biex jiġi żgurat is-suċċess tal-istrateġija ta’ konsolidazzjoni fiskali, se jkun importanti li l-konsolidazzjoni fiskali tkun appoġġata permezz ta' riformi strutturali komprensivi, f’konformità mar-rakkomandazzonijiet tal-Kunsill indirizzati lir-Renju Unit fil-kuntest tas-Semestru Ewropew u b’mod partikolari dawk relatati mal-fergħa preventiva tal-Proċedura tal-Iżbilanċi Makroekonomiċi. 
            
            
               Din ir-rakkomandazzjoni hi indirizzata lir-Renju Unit tal-Gran Brittanja u l-Irlanda ta’ Fuq.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  ĠU L 209, 2.8.1997, p. 6.
               
               
                  
                     (2)
                  Id-dokumenti kollha relatati mal-proċedura tad-defiċit eċċessiv tar-Renju Unit jinsabu hawn: 
                  
                     http://ec.europa.eu/economy_finance/economic_governance/sgp/deficit/countries/uk_en.htm
                  
               
               
                  
                     (3)
                  It-tkabbir tal-PGD għall-ewwel kwart tal-2015 ġie ppubblikat wara l-finalizzazzjoni tat-tbassir tar-rebbiegħa tal-2015 tal-Kummissjoni, għalhekk din il-valutazzjoni ta’ azzjoni effettiva hija bbażata fuq tbassir aġġornat.
               
               
                  
                     (4)
                  It-tbassir tar-rebbiegħa ppubblikat jippreżenta ċifri biss għal sena kalendarja. Il-valuri għal snin finanzjarji huma kkalkolati mill-profil ta' kull tliet xhur fit-tbassir ippubblikat.